CELEX: 32016D1195
Language: sk
Date: 2016-07-04 00:00:00
Title: Vykonávacie rozhodnutie Komisie (EÚ) 2016/1195 zo 4. júla 2016, ktorým sa doručovateľské služby a iné služby ako poštové služby v Poľsku vynímajú z uplatňovania smernice Európskeho parlamentu a Rady 2014/25/EÚ o obstarávaní vykonávanom subjektmi pôsobiacimi v odvetviach vodného hospodárstva, energetiky, dopravy a poštových služieb a zrušuje smernica 2004/17/ES [oznámené pod číslom C(2016) 3986] (Text s významom pre EHP)

22.7.2016   
            
            
               SK
            
            
               Úradný vestník Európskej únie
            
            
               L 197/4
            
         VYKONÁVACIE ROZHODNUTIE KOMISIE (EÚ) 2016/1195
   zo 4. júla 2016,
   ktorým sa doručovateľské služby a iné služby ako poštové služby v Poľsku vynímajú z uplatňovania smernice Európskeho parlamentu a Rady 2014/25/EÚ o obstarávaní vykonávanom subjektmi pôsobiacimi v odvetviach vodného hospodárstva, energetiky, dopravy a poštových služieb a zrušuje smernica 2004/17/ES
   
      
         [oznámené pod číslom C(2016) 3986]
      
   
   (Iba poľské znenie je autentické)
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Európskeho parlamentu a Rady 2014/25/EÚ z 26. februára 2014 o obstarávaní vykonávanom subjektmi pôsobiacimi v odvetviach vodného hospodárstva, energetiky, dopravy a poštových služieb a o zrušení smernice 2004/17/ES (1), a najmä na jej články 34 a 35,
   so zreteľom na žiadosť, ktorú v mene spoločnosti Poczta Polska S.A. poštou zaslal predseda Úradu pre elektronické komunikácie a ktorá bola doručená 2. februára 2016,
   keďže:
   I.   SKUTOČNOSTI
   
   
               (1)
            
            
               Európskej komisii bola 2. februára 2016 poštou doručená formálna žiadosť, ktorú v mene spoločnosti Poczta Polska S.A. (ďalej len „žiadateľ“) predložil predseda Úradu pre elektronické komunikácie (UKE) podľa článku 35 ods. 1 smernice 2014/25/EÚ. K žiadosti bolo priložené stanovisko predsedu Úradu pre elektronické komunikácie uvádzajúce, že uvedené služby spĺňajú podmienky, ktoré sú dôvodom na ich vyňatie na základe článku 34 smernice 2014/25/EÚ. Komisia sa domnieva, že toto stanovisko nemožno považovať za odôvodnené a podložené stanovisko v zmysle článku 35 ods. 2 smernice 2014/25/EÚ, pretože ide o jednoduché vyhlásenie, že uvedené podmienky sú splnené, v ktorom nie sú uvedené žiadne argumenty na podporu tohto vyhlásenia. V žiadosti bola Komisia požiadaná, aby určila, že ustanovenia smernice 2014/25/EÚ a postupy obstarávania stanovené v danej smernici sa nevzťahujú na kuriérske služby a iné ako poštové služby v Poľsku.
            
         
               (2)
            
            
               Žiadosť bola predložená príslušným orgánom – predsedom Úradu pre elektronické komunikácie – v súlade s článkom 138f zákona o verejnom obstarávaní (2), na požiadanie obstarávateľa, spoločnosti Poczta Polska S.A., so sídlom vo Varšave, a so súhlasom predsedu Úradu pre hospodársku súťaž a ochranu spotrebiteľa (UOKiK) a predsedu Úradu pre verejné obstarávanie (UZP).
            
         
               (3)
            
            
               Komisia e-mailom z 19. februára 2016 požiadala o doplňujúce informácie. Úrad pre elektronické komunikácie predložil tieto informácie e-mailom z 26. februára 2016 v lehote stanovenej Komisiou.
            
         
               (4)
            
            
               V súlade s bodom 1 prílohy IV k smernici 2014/25/EÚ má Komisia na prijatie rozhodnutia 105 pracovných dní. Táto lehota uplynie 7. júla 2016.
            
         II.   PRÁVNY RÁMEC
   
   
               (5)
            
            
               Podľa článku 34 smernice 2014/25/EÚ sa uvedená smernica nevzťahuje na zákazky, ktorých cieľom je umožniť vykonanie jednej z činností uvedených v článkoch 8 až 14 uvedenej smernice, ak je táto činnosť v členskom štáte, v ktorom sa vykonáva, priamo vystavená hospodárskej súťaži na trhoch, na ktoré nie je obmedzený prístup. Priame vystavenie hospodárskej súťaži sa posudzuje na základe objektívnych kritérií, pričom sa zohľadňujú osobitné charakteristiky príslušného odvetvia. Prístup na daný trh sa považuje za neobmedzený, ak členský štát vykonáva a uplatňuje právne predpisy Únie týkajúce sa otvorenia príslušného trhu stanovené v prílohe III k smernici 2014/25/EÚ. Podľa bodu F uvedenej prílohy je príslušným právnym predpisom Únie týkajúcim sa otvorenia trhu poštových služieb smernica Európskeho parlamentu a Rady 97/67/ES (3) (ďalej len „smernica o poštových službách“) (zmenená smernicou Európskeho parlamentu a Rady 2002/39/ES (4) a smernicou Európskeho parlamentu a Rady 2008/6/ES (5)).
            
         
               (6)
            
            
               Poľsko transponovalo smernicu o poštových službách zákonom o poštách z 23. novembra 2012 (6), ktorý nadobudol účinnosť 1. januára 2013 vo vzťahu k službám vyberania, triedenia, prepravy a doručovania zásielok kuriérskej služby a službám týkajúcim sa neadresovaných poštových zásielok. V prípade týchto služieb Poľsko dosiahlo dostatočnú úroveň otvorenia trhu a prístup na trh by sa mal v súlade s článkom 34 smernice 2014/25/EÚ považovať za prístup, ktorý nie je obmedzený.
            
         
               (7)
            
            
               Možno tiež konštatovať, že na žiadnu zo služieb, v súvislosti s ktorými bola žiadosť predložená, sa v minulosti nevzťahovalo monopolné postavenie dané právnym poriadkom. Pre určených poskytovateľov univerzálnej služby boli vyhradené len poštové služby vymedzené v článku 7 smernice 97/67/ES zmenenej smernicou 2002/39/ES a smernicou 2008/6/ES. Na základe transpozície smernice 2008/6/ES všetky členské štáty vrátane Poľska úplne liberalizovali svoje trhy poštových služieb, pričom monopolné postavenie dané právnym poriadkom by sa nemalo vzťahovať na žiadne poštové služby, s výnimkou služieb podľa článku 8 uvedenej smernice.
            
         
               (8)
            
            
               Žiadosť sa vzťahuje na činnosti súvisiace s poskytovaním poštových služieb a iných ako poštových služieb za predpokladu, že takéto služby poskytuje subjekt, ktorý poskytuje aj poštové služby, ktoré sú uvedené ako relevantné v smernici Európskeho parlamentu a Rady 2004/17/EÚ (7), ktorá je právnym základom, z ktorého žiadosť vychádza. Týmito službami sú:
               
                           1.
                        
                        
                           vyberanie, triedenie, preprava a doručovanie zásielok kuriérskej služby;
                        
                     
                           2.
                        
                        
                           služby tlače a balenia;
                        
                     
                           3.
                        
                        
                           služby týkajúce sa neadresovaných poštových zásielok;
                        
                     
                           4.
                        
                        
                           služby týkajúce sa medzinárodných peňažných poukážok;
                        
                     
                           5.
                        
                        
                           služby pri platbách na bankový účet;
                        
                     
                           6.
                        
                        
                           služby zmenární;
                        
                     
                           7.
                        
                        
                           sprostredkovateľské služby týkajúce sa vyplácania dôchodkových dávok;
                        
                     
                           8.
                        
                        
                           služby týkajúce sa predaja bankových produktov;
                        
                     
                           9.
                        
                        
                           služby týkajúce sa predaja poistných produktov;
                        
                     
                           10.
                        
                        
                           služby v oblasti výberu hotovosti s použitím platobnej karty;
                        
                     
                           11.
                        
                        
                           služby manipulácie s hotovosťou;
                        
                     
                           12.
                        
                        
                           služby v oblasti cestnej nákladnej dopravy;
                        
                     
                           13.
                        
                        
                           skladovacie služby.
                        
                     
         
               (9)
            
            
               Je potrebné poznamenať, že hoci iné služby ako poštové služby, na ktoré sa žiadosť vzťahuje a ktoré sú uvedené v bodoch 4 až 13 predchádzajúceho odôvodnenia, patria do rozsahu pôsobnosti smernice 2004/17/ES, smernica 2014/25/EÚ sa na ne nevzťahuje. Zákonodarca už v súvislosti s týmito službami skúmal situáciu v oblasti hospodárskej súťaže a zistil, že pravidlá stanovené v smernici 2014/25/EÚ už nie je v súvislosti s obstarávaním na účely vykonávania týchto činností potrebné uplatňovať, a tieto činnosti boli následne vypustené z rozsahu pôsobnosti uvedenej smernice.
            
         
               (10)
            
            
               Priame vystavenie hospodárskej súťaži na konkrétnom trhu sa hodnotí na základe rôznych kritérií, z ktorých žiadne nie je samo osebe rozhodujúce. Pokiaľ ide o trhy, ktorých sa uvedená žiadosť týka, jedným z kritérií, ktoré by sa mali zohľadniť, je podiel hlavných hráčov na danom trhu. A napokon relevantná môže byť aj otázka prípadných prekážok vstupu na trh. Keďže sa podmienky pre jednotlivé činnosti, na ktoré sa žiadosť vzťahuje, líšia, pri skúmaní situácie v oblasti hospodárskej súťaže by sa mali zohľadňovať rozdielne pomery na jednotlivých trhoch.
            
         
               (11)
            
            
               Toto rozhodnutie nemá vplyv na uplatňovanie pravidiel hospodárskej súťaže. Je potrebné spomenúť najmä to, že kritériá a metódy používané na posúdenie priameho vystavenia hospodárskej súťaži podľa článku 35 smernice 2014/25/EÚ sa nemusia nevyhnutne zhodovať s kritériami a metódami používanými na vykonanie posúdenia podľa článku 101 alebo 102 zmluvy alebo nariadenia Rady (ES) č. 139/2004 (8).
            
         III.   POSÚDENIE
   
   
               (12)
            
            
               Žiadateľ, spoločnosť Poczta Polska S.A., je obstarávateľom v zmysle článku 4 ods. 1 písm. a) smernice 2014/25/EÚ, ktorý vykonáva činnosť týkajúcu sa poštových služieb uvedených v článku 13 smernice 2014/25/EÚ.
            
         
               (13)
            
            
               Žiadateľ túto žiadosť predložil na požiadanie nasledujúcich podnikov pridružených k obstarávateľovi, ktoré vykonávajú činnosť, ktorá je predmetom žiadosti: Pocztowe Towarzystwo Ubezpieczeń Wzajemnych, Pocztowa Agencja Usług Finansowych S.A., Pocztylion-Arka Powszechne Towarzystwo Emerytalne S.A., Bank Pocztowy S.A.
            
         
               (14)
            
            
               Na účely posúdenia sú relevantnými činnosťami tieto činnosti:
               
                           a)
                        
                        
                           služby vyberania, triedenia, prepravy a doručovania zásielok kuriérskej služby;
                        
                     
                           b)
                        
                        
                           služby týkajúce sa neadresovaných poštových zásielok;
                        
                     
                           c)
                        
                        
                           služby tlače a balenia.
                        
                     
         
      Služby vyberania, triedenia, prepravy a doručovania zásielok kuriérskej služby
   
   
               (15)
            
            
               Komisia v predchádzajúcich rozhodnutiach dospela k záveru, že trh služieb doručovania poštových zásielok možno rozdeliť na trh základných poštových služieb a trh služieb expresného doručovania alebo kuriérskych služieb (9). Okrem rýchlejšieho a spoľahlivejšieho vyberania, prepravy a doručovania poštových zásielok sa služba expresného doručovania poštových zásielok vyznačuje poskytovaním doplnkových služieb, ako je napr. záruka doručenia v stanovenom termíne, osobné doručenie adresátovi alebo sledovanie a zisťovanie polohy poštových zásielok v rámci celého distribučného procesu. Definícia navrhovaná žiadateľom je v súlade s predchádzajúcimi rozhodnutiami Komisie. Na účely tohto rozhodnutia a bez toho, aby bolo dotknuté právo hospodárskej súťaže, sa relevantný produktový trh vymedzuje ako trh distribúcie zásielok kuriérskej služby.
            
         
               (16)
            
            
               Pokiaľ ide o geografický trh, Komisia vo svojich predchádzajúcich rozhodnutiach zastávala názor, že trhy poštových služieb, ktoré by mohli zahŕňať užšie trhy (napr. služby doručovania listových zásielok; služby doručovania malých balíkov) majú podľa všetkého vnútroštátny rozsah (10). Komisia sa okrem toho takisto domnievala, že napríklad trh medzinárodného doručovania malých balíkov má vnútroštátny rozmer (11). Definícia navrhovaná žiadateľom je v súlade s predchádzajúcimi rozhodnutiami Komisie. Keďže neexistujú žiadne dôvody, na základe ktorých by sa dal predpokladať širší alebo užší rozsah trhu, na účely tohto rozhodnutia a bez toho, aby bolo dotknuté právo hospodárskej súťaže, má geografický trh kuriérskych služieb vnútroštátny rozsah.
            
         
               (17)
            
            
               Pri posudzovaní toho, či je daná činnosť priamo vystavená hospodárskej súťaži, možno na základe informácií, ktoré poskytol žiadateľ, ako aj na základe poslednej správy o trhoch poštových služieb v Poľsku (12) konštatovať, že na trhu expresných a kuriérskych služieb pôsobí viacero prevádzkovateľov vrátane dcérskych spoločností všetkých veľkých integrátorov (t. j. UPS, DHL, FedEx), dcérskych spoločností vnútroštátnych prevádzkovateľov poštových služieb pôsobiacich v tomto segmente trhu poštových služieb (napr. DPD, GLS) a vnútroštátnych prevádzkovateľov (napr. InPost, K-EX). Podľa dostupných informácií (13) mala spoločnosť Poczta Polska v roku 2014 v tomto segmente trhu takmer 12 % podiel z hľadiska objemu a 9 % podiel z hľadiska obratu, pričom v roku 2013 mala takmer 3 % podiel na trhu z hľadiska objemu a 5 % podiel z hľadiska obratu.
            
         
               (18)
            
            
               Trhové podiely konkurentov spoločnosti Poczta Polska S.A. sú podľa všetkého vyššie alebo porovnateľné s podielmi spoločnosti Poczta Polska S.A. Najväčší konkurenti z hľadiska obratu mali takéto trhové podiely: […] [… %] v roku 2013 a […] v roku 2014; […] [… %] v roku 2013 a [… %] v roku 2014; […] [… %] v roku 2013 a [… %] v roku 2014; […] [… %] v roku 2013, [… %] v roku 2014; […] [… %] v roku 2013 a [… %] v roku 2014 (14).
            
         
               (19)
            
            
               Na účely tohto rozhodnutia a bez toho, aby bolo dotknuté právo hospodárskej súťaže, by sa faktory uvedené v odôvodneniach 15 až 18 mali považovať za známku toho, že táto činnosť je v Poľsku vystavená hospodárskej súťaži. Keďže podmienky stanovené v článku 34 smernice 2014/25/EÚ sú splnené, malo by sa určiť, že smernica 2014/25/EÚ sa nevzťahuje na zákazky, ktorých cieľom je umožniť vykonávanie uvedenej činnosti v Poľsku.
            
         
      Služby týkajúce sa neadresovaných poštových zásielok
   
   
               (20)
            
            
               Neadresované reklamné zásielky sa vyznačujú tým, že nemajú konkrétnu adresu miesta určenia, ktorá by jednotlivo identifikovala konečného adresáta. Ide o nevyžiadané reklamné zásielky, ktoré spĺňajú určité kritériá, ako napr.: jednotná hmotnosť, formát, obsah a forma distribúcie skupine adresátov.
            
         
               (21)
            
            
               Komisia v predchádzajúcich rozhodnutiach dospela k záveru, že trh služieb doručovania poštových zásielok možno rozdeliť na trh adresovaných poštových zásielok a trh neadresovaných poštových zásielok (15).
            
         
               (22)
            
            
               Na základe informácií poskytnutých UKE a so zreteľom na existujúcu prax Komisie by na účely tohto rozhodnutia a bez toho, aby bolo dotknuté právo hospodárskej súťaže, mohol byť relevantný produktový trh vymedzený ako služby týkajúce sa distribúcie neadresovaných poštových zásielok.
            
         
               (23)
            
            
               Na základe predchádzajúcej praxe Komisie má doručovanie neadresovaných poštových zásielok z geografického hľadiska v zásade vnútroštátny rozmer, pretože siete na doručovanie poštových zásielok sú organizované na vnútroštátnej úrovni, v jednotlivých členských štátoch sa pravdepodobne účtujú rozdielne ceny a väčšinu neadresovaných poštových zásielok tvoria reklamné materiály, v prípade ktorých je pre cieľové publikum (= adresátov) dôležitým faktorom jazyk. Definícia navrhovaná žiadateľom je v súlade s predchádzajúcimi rozhodnutiami Komisie. Keďže neexistujú žiadne dôvody, na základe ktorých by sa dal predpokladať širší alebo užší rozsah trhu, na účely tohto rozhodnutia a bez toho, aby bolo dotknuté právo hospodárskej súťaže, má geografický trh služieb neadresovaných poštových zásielok vnútroštátny rozsah.
            
         
               (24)
            
            
               Trhové podiely konkurentov spoločnosti Poczta Polska S.A. sú podľa všetkého vyššie alebo porovnateľné s podielmi spoločnosti Poczta Polska S.A. Najväčší konkurenti z hľadiska obratu mali takéto trhové podiely: […] z hľadiska obratu [… %] v roku 2013, [… %] v roku 2014; […] [… %] v roku 2013, [… %] v roku 2014; […] [… %] v roku 2013, [… %] v roku 2014. Trhový podiel spoločnosti Poczta Polska S.A. bol v porovnaní s jej konkurentmi malý, pričom v roku 2014 predstavoval 6,2 % z hľadiska objemu a 13,94 % z hľadiska obratu (16).
            
         
               (25)
            
            
               Na základe informácií uvedených v žiadosti a vzhľadom na správu UKE z roku 2014 sa zdá, že spoločnosť Poczta Polska má na tomto trhu niekoľko konkurentov. Vzhľadom na jej stabilný podiel na trhu v rokoch 2013 a 2014, a keďže neexistujú takmer žiadne prekážky vstupu na tento trh, je možné s určitosťou predpokladať, že spoločnosť Poczta Polska je v súčasnosti vystavená priamej hospodárskej súťaži a že konkurenčnému tlaku bude čeliť aj v blízkej budúcnosti.
            
         
               (26)
            
            
               Na účely tohto rozhodnutia a bez toho, aby bolo dotknuté právo hospodárskej súťaže, by sa faktory uvedené v odôvodneniach 20 až 25 mali považovať za známku toho, že táto činnosť je v Poľsku vystavená hospodárskej súťaži. Keďže podmienky stanovené v článku 34 smernice 2014/25/EÚ sú splnené, malo by sa určiť, že smernica 2014/25/EÚ sa nevzťahuje na zákazky, ktorých cieľom je umožniť vykonávanie uvedenej činnosti v Poľsku.
            
         
      Služby tlače a balenia
   
   
               (27)
            
            
               Služby tlače a balenia sa ponúkajú ako balík služieb na hromadné doručovanie, čo je bežná prax vo vzťahu k hromadnej korešpondencii. Daný balík služieb zahŕňa okrem iného prijatie dokumentov, tlač, vkladanie do obálok, zabalenie do fólie a balenie.
            
         
               (28)
            
            
               V záujme zvýšenia nákladovej efektívnosti spoločnosti na vykonávanie takýchto vnútorných postupov často využívajú tretie strany.
            
         
               (29)
            
            
               Na základe informácií poskytnutých UKE a so zreteľom na existujúcu prax Komisie (17) sa na účely tohto rozhodnutia a bez toho, aby bolo dotknuté právo hospodárskej súťaže, relevantný produktový trh vymedzuje ako služby tlače a balenia poštových zásielok.
            
         
               (30)
            
            
               Podľa predchádzajúcich rozhodnutí Komisie je trh poskytovania služieb tlače a balenia v zásade vnútroštátny. Po prvé tlačiarenské zariadenie sa zabezpečuje na vnútroštátnej úrovni, hoci v niektorých prípadoch sa môže určitá časť tlače uskutočniť mimo územia daného štátu. Po druhé v jednotlivých členských štátoch sa účtujú rozdielne ceny. Po tretie väčšina z týchto služieb sa poskytuje potenciálnym alebo skutočným vnútroštátnym odosielateľom s cieľom optimalizovať ich vnútorné postupy a znížiť ich náklady.
            
         
               (31)
            
            
               Definícia navrhovaná žiadateľom je v súlade s predchádzajúcimi rozhodnutiami Komisie. Keďže neexistujú žiadne dôvody, na základe ktorých by sa dal predpokladať širší alebo užší rozsah trhu, na účely tohto rozhodnutia a bez toho, aby bolo dotknuté právo hospodárskej súťaže, má geografický trh služieb tlače a balenia vnútroštátny rozsah.
            
         
               (32)
            
            
               Trhový podiel spoločnosti Poczta Polska S.A. je veľmi malý, pričom v roku 2014 predstavoval iba 1,17 % (18).
            
         
               (33)
            
            
               Trhové podiely konkurentov spoločnosti Poczta Polska S.A. sú výrazne vyššie. Najväčší konkurenti z hľadiska obratu mali takéto trhové podiely: Emerson Polska sp. z o.o. S.K.A. 28,4 % v roku 2013 a 24,6 % v roku 2014; Unizeto Technologies S.A. 21,2 % v roku 2013 a 21,0 % v roku 2014; Inforsys S.A. 17,8 % v roku 2013 a 20,7 % v roku 2014 (19).
            
         
               (34)
            
            
               Na základe informácií uvedených v žiadosti a vzhľadom na správu UKE z roku 2014 možno konštatovať, že spoločnosť Poczta Polska S.A. je v súčasnosti vystavená priamej hospodárskej súťaži a že konkurenčnému tlaku bude čeliť aj v blízkej budúcnosti.
            
         
               (35)
            
            
               Na účely tohto rozhodnutia a bez toho, aby bolo dotknuté právo hospodárskej súťaže, by sa faktory uvedené v odôvodneniach 27 až 34 mali považovať za známku toho, že táto činnosť je v Poľsku vystavená hospodárskej súťaži. Keďže podmienky stanovené v článku 34 smernice 2014/25/EÚ sú splnené, malo by sa určiť, že smernica 2014/25/EÚ sa nevzťahuje na zákazky, ktorých cieľom je umožniť vykonávanie uvedenej činnosti v Poľsku.
            
         IV.   ZÁVER
   
   
               (36)
            
            
               Vzhľadom na faktory posudzované v odôvodneniach 3 až 35 by sa podmienka priameho vystavenia hospodárskej súťaži stanovená v článku 34 smernice 2014/25/EÚ mala v Poľsku považovať za splnenú, pokiaľ ide o tieto služby:
               
                           a)
                        
                        
                           vyberanie, triedenie, preprava a doručovanie zásielok kuriérskej služby;
                        
                     
                           b)
                        
                        
                           služby týkajúce sa neadresovaných poštových zásielok;
                        
                     
                           c)
                        
                        
                           služby tlače a balenia.
                        
                     
         
               (37)
            
            
               Keďže podmienka neobmedzeného prístupu na trh sa považuje za splnenú, smernica 2014/25/EÚ by sa nemala uplatňovať v prípadoch, keď obstarávatelia zadávajú zákazky, ktorých cieľom je umožniť poskytovanie služieb vyberania, triedenia, prepravy a doručovania zásielok kuriérskej služby, služieb tlače a balenia, služieb týkajúcich sa neadresovaných poštových zásielok v Poľsku, a to ani v prípade, keď sa na účely vykonávania takejto činnosti v danej geografickej oblasti organizujú súťaže návrhov.
            
         
               (38)
            
            
               Toto rozhodnutie vychádza z právnej a skutkovej situácie v období od 2. februára do 23. marca 2016, ktorá vyplynula z informácií poskytnutých žiadateľom a zo správy UKE z roku 2014. Toto rozhodnutie sa môže prepracovať, ak by vzhľadom na značné zmeny právnej alebo skutkovej situácie už neboli splnené podmienky uplatniteľnosti článku 34 smernice 2014/25/EÚ.
            
         
               (39)
            
            
               Opatrenia stanovené v tomto rozhodnutí sú v súlade so stanoviskom Poradného výboru pre verejné obstarávanie,
            
         PRIJALA TOTO ROZHODNUTIE:
   Článok 1
   Smernica 2014/25/EÚ sa neuplatňuje na zákazky zadané obstarávateľmi, ktorých cieľom je umožniť poskytovanie týchto služieb v Poľsku:
   
               a)
            
            
               vyberanie, triedenie, preprava a doručovanie zásielok kuriérskej služby;
            
         
               b)
            
            
               služby týkajúce sa neadresovaných poštových zásielok;
            
         
               c)
            
            
               služby tlače a balenia.
            
         Článok 2
   Toto rozhodnutie je určené Poľskej republike.
   
      V Bruseli 4. júla 2016
      
         
            Za Komisiu
         
         Elżbieta BIEŃKOWSKA
         
            členka Komisie
         
      
   
   
      (1)  Ú. v. EÚ L 94, 28.3.2014, s. 243.
   
      (2)  Zbierka zákonov č. 2013, položka 907, v znení zmien.
   
      (3)  Smernica Európskeho parlamentu a Rady 97/67/ES z 15. decembra 1997 o spoločných pravidlách rozvoja vnútorného trhu poštových služieb Spoločenstva a zlepšovaní kvality služieb (Ú. v. ES L 15, 21.1.1998, s. 14).
   
      (4)  Smernica Európskeho parlamentu a Rady 2002/39/ES z 10. júna 2002, ktorou sa mení a dopĺňa smernica 97/67/ES o spoločných pravidlách rozvoja vnútorného trhu poštových služieb Spoločenstva a zlepšovaní kvality služieb (Ú. v. ES L 176, 5.7.2002, s. 21).
   
      (5)  Smernica Európskeho parlamentu a Rady 2008/6/ES z 20. februára 2008, ktorou sa mení a dopĺňa smernica 97/67/ES s ohľadom na úplné dokončenie vnútorného trhu poštových služieb Spoločenstva (Ú. v. EÚ L 52, 27.2.2008, s. 3).
   
      (6)  Zbierka zákonov č. 2012, položka 1529.
   
      (7)  Smernica Európskeho parlamentu a Rady 2004/17/ES z 31. marca 2004 o koordinácii postupov obstarávania subjektov pôsobiacich v odvetviach vodného hospodárstva, energetiky, dopravy a poštových služieb (Ú. v. EÚ L 134, 30.4.2004, s. 1).
   
      (8)  Nariadenie Rady (ES) č. 139/2004 z 20. januára 2004 o kontrole koncentrácií medzi podnikmi (Nariadenie ES o fúziách) (Ú. v. EÚ L 24, 29.1.2004, s. 1).
   
      (9)  Ú. v. ES L 10, 12.1.1990, s. 47, a Ú. v. ES L 233, 28.8.1990, s. 19.
   
      (10)  Vec č. COMP/M.2908 Deutsche Post/DHL (II), odôvodnenie 20, a vec č. COMP/M.5152 – Posten AB/Post Danmark A/S, odôvodnenia 64 – 74, vec č. COMP/M.6570 – UPS/TNT Express, odôvodnenie 243, a vec č. COMP 39562 Slovenská pošta.
   
      (11)  Vec č. COMP/M.5152 – Posten AB/Post Danmark A/S, odôvodnenie 74.
   
      (12)  Správa Urząd Komunikacji Elektronicznej z roku 2014, tabuľka 17, s. 35.
   
      (13)  Raport o stanie rynku pocztowego za rok 2014, s. 44.
   
      (14)  […] dôverné informácie.
   
      (15)  Vec COMP/M.5152 – Posten AB/Post Danmark A/S.
   
      (16)  Správa Urząd Komunikacji Elektronicznej z roku 2014, tabuľka 20, s. 46.
   
      (17)  Vykonávacie rozhodnutie Komisie 2014/184/EÚ z 2. apríla 2014, ktorým sa určité služby v poštovom sektore v Rakúsku vynímajú z uplatňovania smernice Európskeho parlamentu a Rady 2004/17/ES o koordinácii postupov obstarávania subjektov pôsobiacich v odvetviach vodného hospodárstva, energetiky, dopravy a poštových služieb (Ú. v. ES L 101, 4.4.2014, s. 4), odôvodnenie 76.
   
      (18)  Podľa informácií predložených žiadateľom.
   
      (19)  Tamže.